Mentors in skole onontbeerlik | Maroela Media
Nico Grobler en sy mentor Rudi de Beer van die Laerskool Du Preez van Wyk in Bronkhorstspruit het die Skoleondersteuningsentrum se mentorskapkompetisie of Facebook gewen. Foto: Verskaf.
Dit is ongelukkig ook weens ouderdom dat meeste onderwysers aftree. Hierteenoor sal die kleinste persentasie onderwysers tussen 40 en 49 jaar oud wees, die ouderdom wat onderwysers gewoonlik senior- en leierskapposte beklee, wat beteken dat min ervare onderwysers teen 2025 beskikbaar sal wees om hierdie poste te vul. Gevolglik sal jonger en minder ervare onderwysers noodgedwonge in senior poste aangestel moet word.
Daarom, sê Melanie Buys, onderwyskenner van die Skoleondersteuningsentrum (SOS), moet skole ’n behoorlike mentorskapprogram gereed hê waar meer ervare onderwysers die jonger onderwysers onder hul vlerk kan neem en die nodige leiding en advies bied.
“Effektiewe mentorskap en onderlinge ondersteuning van kollegas versterk nie net samewerking nie, dit het ŉ gunstige impak op die gehalte van onderrig en skep ŉ positiewe leerkultuur in ŉ skool,” sê Buys.
Om onderwysers te herinner aan die waarde van ŉ goeie mentor, het die SOS onlangs ŉ Facebook-kompetisie van stapel gestuur, waartydens onderwysers hul mentors moes identifiseer en vertel watter verskil dit in sy of haar loopbaan gemaak het.
Twee rugbykaartjies na die wedstryd tussen die Springbokke en All Blacks op Loftus was op die spel. Inskrywings van oor die land heen is ontvang.
“Ongeag die feit dat Laerskool Hendrik Louw se personeel almal as mentors gesien kan word, is ek in die bevoorregte posisie om vir juffrou Loraine Diesel as my mentor te hê. Sy is ‘n ongelooflike kunstige, passievolle mens wat nooit huiwer om iemand te help as hulle iets nodig het nie,” skryf Joane Groenewald op Facebook.
Nico Grobler en sy mentor Rudi de Beer van die Laerskool Du Preez van Wyk in Bronkhorstspruit het egter die kaartjies gewen. Grobler sê dis danksy De Beer se leiding dat hy binne die eerste jaar as onderwyser sukses kon behaal en steeds sy werk geniet.
De Beer gee al 23 jaar by dieselfde skool klas en Grobler was selfs destyds een van sy leerders.
“Dit maak ’n reuseverskil om te weet ek kan enige tyd by meneer Rudi aanklop vir raad en leiding. Hy is altyd beskikbaar en nie suinig met sy kennis nie,” sê Grobler.
De Beer meen goeie mentorskap vanaf skoolbestuur het ŉ positiewe invloed op onderwysers en sypel deur na die leerlinge.
“As ’n skool ’n behoorlike mentorskapprogram opgestel het, kan jong onderwysers groei en sukses behaal, ten spyte van uitdagings binne die onderwys,” sê De Beer.